Alarmprisen

Alarmprisen, også skrevet Alarm-prisen eller bare Alarm, var en norsk musikkpris som ble delt ut årlig i perioden 2001 til 2007. Prisen ble delt ut til norske musikkartister innen pop, rock og beslektede sjangere. Prisen ble arrangert og delt ut av stiftelsen Alarm og var en ideell og uavhengig pris. Den først utdelingen ble arrangert 3. februar 2001, og det ble delt ut priser i totalt ti prisklasser.

Om prisen  
Stiftelsen Alarm som administrerte Alarmprisen, ble etablert i 2000 av ulike aktører fra norsk musikkliv og platebransje. Blant initiativtakerne var  fra Playground Music, som ble omtalt som primus motor for prisen og var daglig leder i stiftelsen fram til 2006. Prisen ble opprettet som et alternativ til Spellemannprisen, som dekket et videre spekter av musikksjangere, og den mer kommersielle Hit Awards-prisen. Under etableringen ble arbeidstittelen No hit-award brukt om prisen, og fokuset var fra starten å «få mer fokus og oppmerksomhet på den såkalte underskogen av norsk og internasjonal musikk» og «å rette fokus på artister som ellers aldri er i nærheten av å vinne priser og oppmerksomhet». Senere ble prisens mål satt til å «øke fokus og kjennskap til norsk rytmisk kvalitetsmusikk generelt».

Utvelgelsen av de nominerte i sjangerklassene og de fleste tilleggsklassene ble gjort av musikkjournalister som stemte frem artister og album i de ulike klassene. Nomineringen ble gjort uten noen forhåndspåmelding fra plateselskapene. Etter nomineringen var klar, ble det gjennomført en todelt avstemming for å kåre vinnerne, én hvor publikum kunne være med på å stemme på prisens nettsider og via SMS og én hvor musikkjournalistene stemte på sine favoritter. Publikumsstemmene og journaliststemmene talte hver 50 prosent hver når vinnerne ble kåret. I tillegg ble vinneren i enkelte klasser kåret av en egen fagjury. Vinnerne i de ulike klassene mottok de første årene et diplom, og senere en statuett med inskripsjon.

Alarmprisen samarbeidet gjennom alle år med NRK som overførte utdelingene direkte på NRKs nettsider og NRK P3. Fra 2003, etter at NRK hadde mistet rettighetene til å vise Spellemannprisen året før, ble en redigert utgave av utdelingene vist årlig som en del av NRKs musikkprogram Lydverket. Alarmprisen samarbeidet også med flere studentradioer som overførte prisutdelingen.

Utdelingen ble arrangert tre ganger på Rockefeller og to ganger på Sentrum Scene, begge konsertsteder i Oslo. I 2003 og 2004 samarbeidet prisen med musikkonferansen og festivalen by:Larm, og prisutdelingen ble arrangert som en del av av by:Larm-arrengementet, henholdsvis på Studentersamfundet i Trondheim og Teatergarasjen i Bergen. Hver utdeling ble ledet av to til tre programledere, og totalt elleve ulike personer var programleder for en eller flere av de syv utdelingene.  var med å lede flest utdelinger med tre, mens Rune Nilson og Steinar Sagen var med å lede to hver. Alarmprisen ble fram til 2006 delt ut i en av årets to første måneder, men ble i 2007 flyttet til høsten. En av grunnene til flyttingen var å få arrangert utdelingen på et annet tidspunkt enn Spellemannprisen og by:Larm.

I oktober 2008 bestemte styret at de ikke kunne gjennomføre utdelingen for 2008 på grunn av pengemangel, men håpet det ville være mulig å dele ut pris året etter. Prisen ble imidlertid ikke delt ut igjen, og Alarmprisen 2007 ble den syvende og siste utdelingen av Alarmprisen.

Priskategorier 
Antall priskategorier som ble delt ut hvert år varierte mellom ni og fjorten. Seks priskategorier ble delt ut under alle prisutdelingene; de fire sjangerklassene innen rock, pop, hiophop og metal, samt klassene beste låt og beste liveartist. Gjennom prisens syv år ble det delt ut totalt 77 priser i åtte ulike sjangerklasser og ti tilleggsklasser.

Under den andre utdelingen ble Alarm-juryens spesialpris delt ut for første gang. Prisen var inspirert av den britisk/irske Mercury Prize, og ble delt ut til en artist som «gjennom konserter og/eller plateutgivelse har levert kunstneriske prestasjoner av særs høy kvalitet». Etter to utdelinger endret klassen i 2004 navn til Alarmprisen, det samme som selve prisutdelingen, og gikk til ferske artister som «utmerker seg som lovende, og som man tror og håper skal slå fullstendig igjennom i den nærmeste fremtid» Vinneren mottok et prisbeløp som varierte mellom  og  kroner. I tillegg mottok vinneren av klassen fra 2004 en markedsføringspakke på opptil  kroner og/eller gratis annonseringsplass i Dagbladet. Vinneren av klassen ble kåret av en jury og det ble ikke offentliggjort noen nominerte.

Som følge av samarbeidet med NRK, gikk klassene for årets nykommer og årets låt i 2004 og 2005 under navnene Lydverketprisen og Petreprisen etter programmet Lydverket og radiokanalen P3. De nominerte i klassen Lydverketprisen ble plukket ut av Lydverket disse to årene.

Under de to siste utdelingene samarbeidet Alarmprisen med Rikskonsertene om en turnépris hvor vinneren fikk en Norgesturné med start på by:Larm og konsert på henholdsvis Quartfestivalen og Hovefestivalen. Artister måtte selv søke om å bli vurdert i klassen, og vinneren ble kåret av en jury med medlemmer fra Alarm-stiftelsen og Rikskonsertene. Klassen gikk under navnet turnéprisen det første året og RiksAlarm året etter. Prisen ble også delt ut av Rikskonsertene i 2008, etter at Alarmprisen var avlyst.

Foran den første utdelingen ble det offentliggjort nominerte i tre internasjonale klasser for utenlandske artister; årets internasjonale album, årets internasjonale låt og årets internasjonale overraskelse. Det ble imidlertid aldri offentliggjort noen vinner i disse klassene, og klassene ble ikke videreført de neste årene.

Kategorioversikt

Mestvinnende artister 
For oversikt over alle vinnere, se Liste over vinnere av Alarmprisen
Totalt var det 63 ulike artister som vant en eller flere priser. I tillegg ble det delt ut pris til en nettside, et plateselskap og en fan. Mestvinnende artist er Röyksopp som vant totalt fire Alarmpriser, og som også var den artisten som vant flest priser under en utdeling med tre priser i 2002.

4 priser
 Röyksopp – 2002 (3 stk.), 2006

3 priser
 Satyricon – 2001, 2003 (2 stk.)
 Turboneger – 2003, 2004 (2 stk.)
 Tungtvann – 2001 (2 stk.), 2007
 Dimmu Borgir – 2002, 2004, 2007

2 priser
 Kaizers Orchestra – 2002 (2 stk.)
 Jaga Jazzist – 2002, 2003
 Ephemera – 2003, 2004
 Ralph Myerz and the Jack Herren Band – 2004, 2005
 Annie – 2005 (2 stk.)
 WE – 2005 (2 stk.)
 Paperboys – 2004, 2006
 Madrugada – 2006 (2 stk.)
 Shining – 2006, 2007
 Superfamily – 2007 (2 stk.)

Referanser 

 
Utmerkelser etablert i 2001